**Povestea vieții mele**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Povestea vieții mele

Povestea vieții mele, n-aș putea s-o spun

fără ca ea să pară o fantasmagorie,

e rătăcirea-n lume a unui biet nebun,

ce vede-ntreaga lume ca biată aporie!

Bătrân mult prea devreme, cu sufletul albit,

încerc să văd lumina ascunsă-n întuneric

în mine port povara că eu L-am răstignit

pe Cel pe care lumea, L-a condamnat isteric!

Nu pot să-mi spun povestea, fără să par nebun,

de bine mă gândesc, prea multe nu-s de spus,

sunt doar un trecător pe-acest meleag străbun,

și m-am hrănit ca ceilalți, din Trupul lui Iisus!

Din anii mei de viață, trăit-am prea puțin,

că viața-ncepe totuși cu prima dumirire,

născut fiind în lumea de care sunt străin,

povestea vieții mele, se scrie cu iubire!